คปภ.รุกควบคุม‘ประกันภัยต่อ’
ส่งเบี้ยบริษัทเกรดบีได้50% ไล่ตรวจแผนกลยุทธ์ทุกส.ค.
17 ส.ค. 2554

ส่งเบี้ยบริษัทเกรดบีได้50% ไล่ตรวจแผนกลยุทธ์ทุกส.ค.
คปภ.คุมเข้มงานประกันภัยต่อ เน้นวางกฎใหม่ให้บริษัทประกันยึดมาตรฐานสากล สร้างความแข็งแกร่งด้านการเงิน 
แหล่งข่าวจากสำนักงานคณะกรรมการกำกับและส่งเสริมการประกอบธุรกิจประกันภัย (คปภ.) เปิดเผยว่า ทาง คปภ.เตรียมที่จะออกประกาศฉบับใหม่ เกี่ยวกับหลักเกณฑ์ วิธีการและเงื่อนไขในการประกันภัยต่อของทั้งบริษัทประกันชีวิตและบริษัทประกันวินาศภัย 
ทั้งนี้ เงื่อนไขใหม่ของ คปภ. กำหนดให้บริษัทประกันภัยสามารถทำประกันภัยต่อกับผู้รับประกันภัยต่อในประเทศได้โดยไม่จำกัดจำนวน แต่หากเป็นผู้รับประกันภัยต่อในต่างประเทศสามารถทำประกันภัยต่อได้ไม่เกินสัดส่วนที่ คปภ.กำหนด โดยยึดหลักการจัดอันดับความน่าเชื่อถือของผู้รับประกันภัยต่อในต่างประเทศ ณ วันที่ทำสัญญาประกันภัยต่อเป็นสำคัญ 
“เช่น บริษัทรับประกันภัยต่อในต่างประเทศ ที่ได้รับการจัดอันดับเครดิตจากบริษัท ฟิทช์ เรทติ้งส์ อยู่ที่ระดับ AAA บริษัทประกันในไทยก็สามารถส่งงานประกันภัยต่อได้โดยไม่จำกัด หากได้รับอันดับเครดิตอยู่ที่ BBB บริษัทประกันในไทยก็จะส่งงานประกันภัยต่อได้ไม่เกิน 50% เท่านั้น” แหล่งข่าวเปิดเผย 
แหล่งข่าวเปิดเผยว่า คปภ.ยังห้ามไม่ให้บริษัทประกันทำสัญญาประกันภัยต่อกับผู้รับประกันภัยต่อที่โอนทรัพย์สิน ให้ผลประโยชน์ทางการเงินหรือสร้างภาระหนี้สินอื่นให้แก่บริษัทนอกเหนือจากการรับประกันภัยตามปกติ ในลักษณะการหักล้างหนี้สินและภาระผูกพัน 
นอกจากนี้ ยังห้ามไม่ให้บริษัทประกันมีภาระผูกพันในการชำระคืนทรัพย์สินหรือความคุ้มครองบางส่วนหรือทั้งหมดที่ได้รับจากผู้รับประกันภัยต่อ เพื่อลดภาระหนี้สิน รวมถึงการห้ามบริษัทประกันให้ผลประโยชน์ทางการเงินแก่ผู้รับประกันภัยต่อหรือบุคคลอื่นตามสัญญาประกันภัยต่อ เช่น การจ่ายคืนค่าบำเหน็จประกันภัยต่อ และการจ่ายเงินเกินกว่าส่วนแบ่งกำไรจากการประกันชีวิตกลุ่ม
แหล่งข่าวเปิดเผยว่า บริษัทประกันต้องจัดทำกลยุทธ์บริหารการประกันภัยต่อตามประกาศฉบับใหม่นี้ และต้องได้รับความเห็นชอบจากคณะกรรมการบริษัท โดยบริษัทต้องจัดส่งกลยุทธ์บริหารการประกันภัยต่อให้แก่นายทะเบียนภายในเดือน ส.ค.ของทุกปี และภายใน 30 วัน นับตั้งแต่วันที่มีการเปลี่ยนแปลงกลยุทธ์การบริหารการประกันภัยต่อ 
“ให้เริ่มส่งครั้งแรกภายในเดือน พ.ย.นี้ ซึ่งนายทะเบียนมีอำนาจสั่งให้บริษัทแก้ไขกลยุทธ์ได้หากเห็นว่าไม่เหมาะสม” แหล่งข่าวเปิดเผย
แหล่งข่าวเปิดเผยว่า มาตรการนี้มีเป้าหมายให้บริษัทประกันบริหารความเสี่ยงด้วยวิธีการประกันภัยต่ออย่างเป็นระบบและคัดเลือกผู้รับประกันภัยต่อโดยพิจารณาจากอันดับความน่าเชื่อถือที่มีมาตรฐานและเป็นที่ยอมรับในระดับสากล ซึ่งจะส่งผลโดยตรงต่อความมั่นคงทางการเงินของบริษัทประกัน